**PROPOZICIJE TAKMIČENJA**

**ZA PREMIJER LIGU BIH MUŠKE EKIPE**

TAKMIČARSKA SEZONA 2021/2022

**Juni 2021.godine**

Na osnovu člana 35. i 64. Statuta Rukometnog saveza Bosne i Hercegovine, Upravni odbor Rukometnog saveza Bosne i Hercegovine (u daljem tekstu UO RS BiH), na svojoj sjednici održanoj u \_\_\_\_\_\_\_\_\_, dana \_\_\_\_\_\_\_2021.godine, donio je:

**PROPOZICIJE TAKMIČENJA PREMIJER LIGE BIH ZA MUŠKE EKIPE - SEZONA 2021/2022.**

**I - OPŠTI USLOVI**

**Član 1.**

Ovim Propozicijama takmičenja (u daljem tekstu Propozicije) određuje se oblik takmičenja u Premijer ligi za muške ekipe (u daljnjem tekstu PLM), koju organizuje Rukometni savez Bosne i Hercegovine (u daljnjem tekstu RS BIH) .

# Propozicije takmičenja (nakon usvajanja) će biti objavljene na zvaničnoj web stranici RS BiH: rukometnisavezbih.com.

Propozicijama se određuje poredak i druge obaveze, prava i dužnosti koje slijede iz takmičenja.

**Član 2.**

Sve ekipe učesnici takmičenja moraju biti registrovane do početka takmičenja.

Igrači, treneri i službene osobe takođe moraju biti registrovani i licencirani do početka takmičenja.

**Registracije i licence igrača i službenih osoba objavljuju se na web stranici RS BIH prije početka prvenstva.**

**II - DVORANA**

**Član 3.**

Sve ekipe su dužne najkasnije petnaest /15/ dana prije početka takmičenja, prijaviti RS BiH, dvoranu za igranje utakmica PL, kao i rezervnu dvoranu, koje su registovane od strane RS BiH.

Sve dvorane moraju biti dekorisane zastavama Bosne i Hercegovine i RS BiH.

**Ekipa domaćin utakmice, koja priređuje utakmicu u registrovanoj sportskoj dvorani, koja u trenutku odigravanja utakmice ne ispunjava uslove iz stava 2. ovog člana, kaznit će se novčanom kaznom.**

**Član 4.**

Utakmice se igraju u sportskim dvoranama, koje je registrovao Rukometni savez BiH i o tome izdao odgovarajuće rješenje.

Uslovi koje moraju ispunjavati sportske dvorane su:

* Teren za igru dimenzija 40 x 20 metara, a pod mora biti od drveta ili drugog elastičnog materijala;
* Teren za igru mora biti odvojen od gledalaca ogradom koja će onemogućiti ulazak gledalaca na teren. Visina ograde je jedan metar i ista mora biti udaljena od terena za igru najmanje jedan metar;
* Na golovima moraju biti postavljene ispravne mreže;
* Golovi moraju biti pričvršćeni za pod;
* Dvorana mora biti pravilno osvijetljena i uz odgovarajući raspored svjetlosnih izvora. Jačina svjetla je najmanje 500 luksa;
* Dvorana mora da ima svlačionice za svaku ekipu posebno i posebno za sudije sa tuševima i sanitarnim uređajem;
* U dvorani mora biti posebna prostorija za sastavljanje zapisnika utakmice koja se stavlja delegatu na raspolaganje;
* U određenom prostoru pored terena za igru mora se postaviti zapisnički sto i pored njega sa obje strane **klupe sa 16 mjesta ili 16 uvezanih stolica** za rezervne igrače i službene osobe kluba.
* Ljekar /medicinski radnik i spiker sjede pored zapisničkog stola;
* Za zapisničkim stolom sjede samo delegat, zapisničar i mjerilac vremena. Za zapisničkim stolom mogu da sjede i po jedan predstavnik obje ekipe i to kada u dvorani dođe do kvara na semaforu ili kada na utakmicu ne dođe delegat.
* Na klupama sjede rezervni igrači u sportskoj opremi i najviše četiri službene osobe sa istaknutim odgovarajućim **oznakama ( A, B, C ILI D )**; svi moraju biti upisani u zapisnik sa utakmice i **sve službene osobe moraju biti jednoobrazno obučene u sportsku ili drugu opremu kluba, koja mora biti u boji različitoj od boje dresova protivničke ekipe.**
* U dvorani se mora nalaziti ispravan semafor za pokazivanje tačnog vremena i rezultata utakmice. Vrijeme se mjeri 2 x od 0 do 30 minuta ili od 0 do 60 minuta. Ispitivanje ispravnosti semafora se utvrđuje 1 sat prije početka utakmice.
* U dvorani se moraju nalaziti četiri /4/ štoperice za mjerenje vremena, kao i ručni semafor za prikazivanje rezultata, bez kojih utakmica ne može početi, ukoliko ne radi semafor u dvorani.
* Dozvoljeno je igračima da koriste ljepilo i isto mogu držati – odložiti na patikama. Međutim, nije dozvoljeno držanje ljepila na rukama ili zglobovima, jer ljepilo može dospjeti u oči ili lice igrača i tako ugroziti zdravlje protivnika.

Bez obzira što je dvorana službeno registrovana od strane Rukometnog saveza BiH, domaćin je obavezan da na svakoj utakmici osigura da svi naprijed navedeni uslovi u cijelosti budu ispunjeni, a utakmica će početi kada sudije i delegat utvrde da su se stekli uslovi za odigravanje utakmice.

**Domaćin utakmice je odgovoran i za ispunjavanje svih preduslova za provođenje epidemioloških mjera u dvoranama u kojima organiziraju utakmice u skladu sa uputstvima i preporukama nadležnih zdravstvenih institucija i štabova Civilne zaštite, dok su iste na snazi.**

Ekipa, domaćin utakmice, koja organizuje utakmicu u registrovanoj sportskoj dvorani, koja u trenutku odigravanja utakmice ne ispunjava uslove iz odredbe stava 2. ovog člana, kaznit će se novčanom kaznom.

**Član 5.**

U sportskoj dvorani je zabranjeno pušenje.

Ekipa koja ne ispuni uslove iz odredbe stava 1.ovog člana, kaznit će se novčanom kaznom.

**Član 6.**

U sportskoj dvorani gdje se igra utakmica zabranjeno je unošenje staklenih i tvrdih predmeta, pogodnih za bacanje u polje za igru.

Ekipa koja ne ispuni uslove iz odredbe stava 1. ovog člana, kaznit će se novčanom kaznom.

**Član 7.**

U gledalištu sportske dvorane,najmanje dva (2) sata prije i za vrijeme utakmice, je zabranjena prodaja alkoholnih pića, kao i unošenje istih.

Ekipa koja ne ispuni uslove iz odredbe stava 1. ovog člana, kaznit će se novčanom kaznom.

**III - KALENDAR TAKMIČENJA**

**Član 8.**

Termini igranja utakmica, u svim takmičenjima, moraju biti usklađeni sa Kalendarom takmičenja RS BiH kojeg je usvojio UO RS BiH pred početak svake takmičarske sezone. Za izradu kalendara takmičenja je odgovorna kancelarija RS BiH i izrađuje se na prijedlog Stručne komisije, selektora nacionalnih timova BiH, što mora biti usklađeno sa kalendarom takmičenja EHF i IHF.

**Član 9.**

Igranje utakmica izvan propisanog termina dopušteno je samo u vanrednim okolnostima, o čemu odluku donosi Komesar takmičenja u slučaju opravdanog razloga, isključivo na pisani zahtjev klubova i saglasnost oba kluba.

Te utakmice igraju se u rezervnim terminima, tj.u prvom slobodnom terminu, a sa ciljem regularnosti takmičenja, najkasnije u roku od 15 dana od ranije predviđenog termina.

**Član 10.**

Utakmice se igraju prema utvrđenom i usvojenom Kalendaru takmičenja u redovnim terminima:

***Muške ekipe:***

**Subota - od 16:00 do 20:00 sati**

i

**Srijeda - od 17,00 do 20,00 sati**, odgođene utakmice i utakmice koje su predviđene Kalendarom takmičenja za igranje srijedom.

Uz saglasnost obje ekipe i odluke Komesara takmičenja, utakmice se mogu igrati i **petkom i nedjeljom od 17,00 do 20,00 sati, takođe u ovim terminima se mogu igrati utakmice, ako je dvorana domaćina utakmice zauzeta, što isti mora dokazati pisanim putem, a konačnu odluku o igranju donosi Komesar.**

**Član 11.**

Ako je kalendarom takmičenja predviđeno da se utakmica odigra radnim danom, **početak utakmice mora biti zakazan od 17:00 do 20:00 sati.**

**Član 12.**

**Ukoliko utakmicu direktno prenosi ovlašteni televizijski servis, utakmica će se igrati prema usaglašenom terminu sa televizijskim servisom.**

**IV - FINANSIJSKI TROŠKOVI**

**Član 13.**

Ekipe su obavezne uplatiti kotizaciju za takmičenje na osnovu Ugovora između RS BiH i RS Republike Srpske, na podračun RS BiH, pri računu RS Republike Srpske broj: 5620998155622172 kod NLB Razvojne Banke.

Visinu i način uplate kotizacije iz stava 1. ovog člana se određuje odlukom UO RS BiH.

**Ekipa koja ne uplati kotizaciju iz stava 1. ovog člana u vremenskom roku i na način koji je odredio UO RS BiH, ne može sudjelovati u takmičenju.**

Za takmičarsku sezonu 2021/2022 visina kotizacije za muške ekipe je:

**4.000,00 KM po ekipi**

**Kotizacija se uplaćuje u dva navrata:**

* **Iznos u visini 2.000,00 KM sedam (7) dana prije početka jesenjeg dijela takmičenja;**
* **Iznos u visini 2.000,00 KM sedam (7) dana prije početka proljetnog dijela takmičenja.**

Za kompletnu realizaciju i kontrolu pravovremenog izvršavanja uplata gore navedenih iznosa zadužena je kancelarija RS BiH, a Generalni sekretar je u obavezi pisanim informacijama redovno izvještavati članove UO RS BiH, te Komesara takmičenja o izvršavanju istih.

**Član 14.**

Visina taksi službenih lica za sezonu 2020/2021:

Delegat/kontrolor – 270,00KM

Sudijski par – 2x250,00 KM

Mjeilac vremena/zapisničar – 2x20,00KM

Ukupno: 810,00KM

**V - VOĐENJE TAKMIČENJA**

**Član 15.**

Takmičenjem u Premijer ligi u organizaciji RS BiH, rukovodi Komesar kojeg imenuje UO RS BiH, na prijedlog matičnih saveza. Komesar takmičenja je zadužen za kompletno organizaciono-tehničko provođenje takmičenja.

Komesar u prvom stepenu donosi sve odluke u vezi takmičenja primjenjujući odredbe važećih normativno-pravnih akata Saveza .

**Član 16.**

Obaveze Komesara su da:

* predlaže Upravnom odboru Propozicije takmičenja najkasnije šezdeset (60) dana prije početka takmičarske sezone,
* neposredno upravlja takmičenjima na osnovu Propozicija takmičenja i Pravilnika o organizaciji takmičenja RS BiH,
* vrši delegiranje službenih osoba,
* odlučuje o svim pitanjima u vezi sa takmičenjem u prvom stepenu,
* odlučuje o kaznama u prvom stepenu,
* Pokreće disciplinske postupke u vezi sa prekršajima Klubova i pripadnika RS BiH na utakmicama i odlučuje u prvom stepenu,
* određuje utakmice visokog rizika,
* registruje utakmice,
* radi i druge poslove i zadatke u svrsi uspješnog provođenja takmičenja.

**Član 17.**

Bilten je službeno i javno sredstvo izvještavanja i objavljivanja odluka i zaključaka Komesara.

Komesar takmičenja je dužan redovno izdavati Bilten i to nakon svakog odigranog kola, te ga putem elektronske pošte dostaviti svim učesnicima takmičenja i postaviti na web stranicu RS BiH.

U Biltenu se objavljuju odluke Komesara donijete u prvostepenom postupku i postavljanjem Biltena na web stranicu RS BIH smatra se da je izvršena dostava osobi ili klubu na koje se odluka odnosi.

**Član 18.**

Komesar ima pravo donijeti odluku, sa ciljem apsolutne regularnosti takmičenja, da se sve ili samo neke utakmice posljednja tri (3) kola, igraju istog dana i u isto vrijeme, o čemu mora obavijestiti sve učesnike prije posljednja 3 (tri) kola.

**Član 19.**

Komesar ima pravo odrediti dan i sat početka utakmice, ukoliko se ekipa domaćin utakmice nije pridržavala odredbi iz članova 10. 11. i 12. ovih Propozicija.

**Član 20.**

Komesar je obavezan u roku od sedam (7) dana, računajući od datuma prijema žalbe, donijeti odluku o žalbi u prvom stepenu.

**Član 21.**

Komesar je dužan da podnese disciplinske prijave, protiv pojedinca ili ekipe o pokretanju postupka pred Disciplinskom komisijom u skladu sa odredbama Propozicija

**VI – EKIPE**

**Član 22.**

**Učesnici takmičenja u takmičarskoj sezoni muške ekipe 2021/2022 su:**

**1. ORK BOSNA – Sarajevo,**

**2. MRK ISKRA – Bugojno;**

**3. RK LEOTAR – Trebinje**

**4. RK BORAC M:tel – Banja Luka;**

**5. MRK SLOGA – Gornji Vakuf / Uskoplje;**

**6. RK VOGOŠĆA – Vogošća;**

**7. RK IZVIĐAČ CO – Ljubuški;**

**8. RK BOSNA Vispak – Visoko;**

**9. RK MAGLAJ – Maglaj;**

**10. RK GRAČANICA – Gračanica;**

**11. RK KONJjUH – Živinice;**

**12. RK SLOBODA – Tuzla;**

**13. RK GRADAČAC – Gradačac;**

**14. MRK SLOGA – Doboj;**

**15. RK JEDINSTVO 2015 – Brčko;**

**16. RK KRIVAJA – Zavidovići.**

**Član 23.**

Zapisnik mora biti sačinjen i potpisan 30 min prije početka utakmice od strane službenih predstavnika, ljekara ili medicinskog tehničara.

Zapisnik se sačinjava u prisustvu:

* službenih predstavnika ekipa,
* delegata,
* sudija,
* zapisničara i mjerioca vremena i
* ljekara / medicinskog tehničara.

Nakon završene utakmice zapisnik potpisuju službene osobe ekipa, ljekar/zdravstveni radnik, mjerilac vremena, zapisničar, sudije i delegat.

Izvještaj uz zapisnik se potpisuje nakon odigrane utakmice,a službeni predstavnici ekipa mogu da daju eventualni kraći komentar sa utakmice ukoliko to smatraju potrebnim kao i sudije i delegat.

Ekipa čiji pripadnik ne potpiše zapisnik svojom voljom, kaznit će se novčanom kaznom.

**Član 24.**

Prije početka utakmice službeni predstavnik ekipe obavezno daje na uvid delegatu službeni spisak trenera s licencom za takmičarsku godinu koja je u toku, koja se nalazi na službenom spisku licenciranih trenera ovjeren od strane RS BiH i objavljen na službenoj web stranici saveza.

Ekipa mora nastupati sa licenciranim trenerom u skladu sa RINCK konvencijom, koji posjeduje prvu /I/, drugu /II/, treću /III/ ili „Master coach“ licencu , ili sa privremeno licenciranim trenerom.

**Član 25.**

Prije početka utakmice službeni predstavnik ekipe obavezno daje na uvid delagatu službeni spisak igrača ovjeren od strane RS BIH i objavljen na službenoj web stranici saveza.

**Igrači koji nisu na spisku službenog registra registrovanih i licenciranih igrača RS BIH nemaju pravo nastupa.**

**Član 26.**

Prije početka utakmice službeni predstavnik ekipe obavezno daje na uvid delegatu službeni spisak za sve službene osobe čija se imena upisuju u zapisnik sa utakmice.

Ekipi je dopušteno prijaviti najviše četiri službene osobe za utakmicu.

Službene osobe ne mogu biti zamijenjene tokom utakmice. Jedna od njih mora biti navedena kao službeni predstavnik ekipe i samo je toj službenoj osobi dopušteno korektno i fer obraćanje mjeriocu vremena i zapisničaru kao i sudijama i delegatu.

**Službene osobe koje nisu na spisku službenog registra RS BIH registrovanih i licenciranih službenih lica ne mogu biti upisane u zapisnik sa utakmice.** Ekipa ne može početi utakmicu, ako nema minimalno jednu službenu osobu upisanu u zapisnik.

**Član 27.**

Licence za takmičarsku sezonu izdaje RS BiH po Odluci UO RS BiH. Licence su razvrstane po bojama:

- BIJELE licence se izdaju igračima i ne mogu se koristiti za druge namjene. Jedna ekipa može imati neograničen broj licenciranih igrača.

- PLAVE licence se izdaju službenim osobama ekipa. Jedna ekipa može imati neograničen broj licenciranih službenih lica.

- CRVENE licence se izdaju trenerima. Jedna ekipa može imati neograničen broj licenciranih trenera.

Da bi se licenca ovjerila ekipa je dužna uz spisak za licenciranje Rukometnom savezu BiH, dostaviti :

* izvod iz registra registrovanih pripadnika kluba, uredno ovjerenu od strane RS BiH
* postojeću licencu.

Rukometni savez BiH će izdati licence i za nove članove koji koriste prelazni rok za vrijeme trajanja takmičenja, na osnovu odluke Registracione komisije, a pravo nastupa za ekipu stiče kada se ispune sve odredbe Registracionog pravilnika RS BiH O finansijskim obavezama ekipa iz člana 51. Registratracionog pravilnika vode računa kancelarija (finansijska služba) i Generalni sekretar, o čemu izvještavaju Registracionu komisiju, Upravni odbor i Komesara.

Licence za sudije i delegate izdaju članice RS BiH.

RS BiH (kancelarija) je dužna prije početka takmičarske sezone objaviti na web stranici RS BiH Službeni registar svih licenciranih igrača i službenih lica za takmičarsku sezonu.

**Član 28.**

Utakmice svih takmičenja RS BiH, igraju se prema Međunarodnim pravilima rukometne igre, sa pravom nastupa do 16 (šesnaest ) igrača.

Ekipe mogu u zapisnik utakmice prijaviti 16 igrača, od kojih 2 igrača obavezno moraju biti mlađi od 21 godine.Ekipa koja u zapisnik unese 14 igrača i manje nije obavezna imati igrače mlađe od 21.

**Član 29.**

Igrači su obavezni nastupiti u jednoobraznoj sportskoj opremi klupskih boja, koje su prijavljene i objavljene u adresaru klubova. Ako i jedna i druga ekipa imaju sportsku opremu iste boje, gostujuća ekipa mora nastupiti u sportskoj opremi druge boje.

Boje dresova golmana jedne ekipe moraju biti iste,a različite od boje dresova obje ekipe i boje dresova protivničkih golmana.

Službeni predstavnici ekipa moraju biti jednoobrazno obučeni u sportskoj odjeći ili opremi kluba,u boji različitoj od boja dresova protivničke ekipe.

Dresovi moraju imati brojeve na leđima najmanje veličine dvadeset (20) centimetara, a na prsima najmanje deset (10) centimetara.

Brojevi igrača na dresovima moraju odgovarati brojevima u zapisniku.

Dopušteno je nošenje termo kratkih hlača u istoj ili sličnoj boji ispod šorca, jednoobrazno za cijeli tim.

Ekipa čiji igrači ne ispune uslove iz odredbi stavova 1., 2., 3. i 4. ovog člana, kaznit će se novčanom kaznom.

**Član 30.**

Igrači se moraju ljekarski pregledati.

**Igrači bez ovjerenog ljekarskog pregleda nemaju pravo igranja.**

Ljekarski pregled se mora obaviti u ovlaštenoj sportskoj ili drugoj zdravstvenoj ustanovi.

**Ljekarski pregledi su obavezni dva (2) puta tokom jedne takmičarske sezone (jesen i proljeće), a što je odgovoran klub kojem pripadaju.**

Ljekarski pregledi moraju biti uvedeni u protokol zdravstvene ustanove i upisani u člansku knjižicu (elektronsku) igrača s tačnim danom pregleda, te ovjereni pečatom zdravstvene ustanove i faksimilom ljekara.

**Član 31**.

Pravo nastupa imaju svi ispravno registrovani, licencirani i ljekarski pregledani igrači.

**Igrači mlađi od šesnaest (16) godina života, moraju imati ovjeren specijalistički ljekarski pregled, u slučaju kada nastupaju u seniorskoj konkurenciji.**

**Igrači pored specijalističkog pregleda moraju imati i ljekarski pregled u skladu sa članom 30.ovih Propozicija.**

Specijalistički pregled važi za jednu takmičarsku sezonu.

**Član 32.**

Ako službeni predstavnik ekipe bude diskvalifikovan, zapisnik će u ime ekipe potpisati druga službena osoba navedena u zapisniku sa utakmice.

Ekipa koja ne ispuni odredbe iz stava 1.ovog člana, kaznit će se novčanom kaznom.

**Član 33.**

Vrijeme čekanja protivničke ekipe iznosi petnaest (15) minuta,računajući od vremena određenog za početak utakmice.

Delegat ima pravo vrijeme čekanja produžiti do najviše trideset (30) minuta, računajući od vremena određenog za početak utakmice.

Ukoliko ekipa radi opravdanih razloga kasni i više od vremena čekanja propisanog u stavu 1. i 2. ovog člana, delegat će istražiti mogućnost da se utakmica igra istog ili slijedećeg dana.

**Ekipa koja neopravdano zakasni na utakmicu, kaznit će se novčanom kaznom.**

**Ekipa koja neopravdano ne dođe na utakmicu ili ekipa koja ne zakaže utakmicu u svojstvu domaćina, kaznit će se novčanom kaznom, a utakmica će biti registrovana službenim rezultatom.**

**VII - ORGANIZACIJA UTAKMICE**

**Član 34.**

Ekipa, domaćin utakmice, **mora** najkasnije sedamdeset dva (72) sata prije početka utakmice elektronskom poštom, fax-om obavijestiti o datumu i vremenu početka utakmice:

* gostujuću ekipu i navesti boju svojih dresova i boju golmanskih dresova,
* delegata,
* sudije,
* Komesara takmičenja.

Ekipa koja ne postupi u skladu sa odredbom stava 1.ovog člana, kaznit će se novčanom kaznom za svaki e-mail ili fax koji nije poslan ili je poslan van propisanog roka.

Ekipa može prijaviti i stalni termin odigravanja domaćih utakmica, sedam (7) dana prije početka prvenstva, a eventualne izmjene istog mora najaviti najkasnije 72 sata prije odigravanja utakmice.

**Član 35.**

Organizacija utakmice se smatra završenom, kada svi učesnici napuste sportsku dvoranu. Ekipa domaćin utakmice je odgovorna za red i sigurnost u sportskom objektu.

Ekipa domaćin mora gostujućoj ekipi i službenim osobama, pružiti potpunu sigurnost od dolaska u mjesto igranja utakmice pa do odlaska iz mjesta igranja.

Ekipa domaćin dužna je nadoknaditi svaku materijalnu štetu načinjenu na imovini gostujuće ekipe i službenih osoba. Visina naknade za pričinjenu štetu utvrđuje se na osnovu zapisnika nadležne policijske ustanove i nadležnog osiguravajućeg društva.

Gostujuća ekipa i službene osobe odgovorni su za štetu nastalu u prostorijama koje su koristili za vrijeme utakmice i dužni su istu nadoknaditi na opravdani zahtjev vlasnika objekta.

**Ekipa koja ne ispuni uslove iz odredbi stava 1.,2.,3. i 4. ovog člana, kaznit će se novčanom kaznom.**

**Član 36.**

Ekipa, domaćin utakmice, mora na vrijeme osigurati sportsku dvoranu u skladu sa odredbama iz ovih Propozicija.

Ekipa,domaćin utakmice, mora osigurati najmanje četiri (4) redara, koji moraju nositi vidljive oznake i ne smiju biti mlađi od osamnaest (18) godina života.

Najkasnije trideset (30) minuta prije početka utakmice,ekipa domaćin utakmice mora delegatu predati pismeni popis redara koji sadrži ime, prezime i JMBG svakog od redara.

Ekipa, domaćin utakmice, mora omogućiti delegatu, ako on to zatraži, provjeru identiteta redara.

Ekipa, domaćin utakmice, pored četiri redara, mora prijaviti i Glavnog dežurnog čije se ime i JMBG unosi u zapisnik utakmice.

Delegat je obavezan u zapisniku utakmice ubilježiti osnovne podatke o Glavnom dežurnom.

Ekipa koji ne ispuni uslove iz odredbi stava 1., 2., 3. i 4. ovog člana, kaznit će se novčanom kaznom.

**Član 37.**

Početak utakmice određuje ekipa, domaćin utakmice.

Pri određivanju dana i sata početka utakmice ekipa, domaćin utakmice, mora obavezno uzeti u obzir mogućnost za upotrebu javnog prevoza, kako bi gostujuća ekipa imala što manje novčane troškove, što kraće boravila u mjestu igranja utakmice i što manje morala putovati u kasnim noćnim satima.

**Član 38.**

Ekipa, domaćin utakmice je obavezna na vrijeme, u skladu sa odredbama zakona, pismeno obavijestiti nadležnu Policijsku ustanovu o datumu i satu odigravanja utakmice.

Ekipa, domaćin utakmice, obavezna je najmanje trideset (30) minuta prije početka utakmice, delegatu pokazati pisani dokaz kojim je zatražila prisutnost policije, koji je ovjeren od strane Policijske ustanove.

Ekipa koja ne ispuni uslove iz odredbe stava 1. i 2. ovog člana, kaznit će se novčanom kaznom.

**Član 39.**

Ekipa, domaćin utakmice obavezna je službene osobe isplatiti putem žiro računa, koje su službene osobe prijavile u adresar sudija i degata (pokazati na uvid uplatnicu) ili u izuzetnim slučajevima gotovinski isplatiti u skladu sa odredbama Propozicija, najkasnije trideset (30) minuta prije početka utakmice.

**Ekipa koja ne ispuni obaveze iz odredbe stava 1. ovog člana, kaznit će se sa novčanom kaznom, te se SUSPENDUJE do izmirenja svojih obaveza.**

**Član 40.**

Ekipa, domaćin utakmice, obavezna je deset (10) minuta prije početka utakmice, osigurati dvije (2) ispravne lopte za igranje utakmice.

Ekipa koja ne ispuni obavezu iz stava 1. ovog člana, kaznit će se sa novčanom kaznom.

**Član 41.**

Ekipa, domaćin utakmice, je odgovorna za nestanak električne energije u sportskoj dvorani, ako nestanak nije posljedica kvara.

Delegat je obavezan u zapisniku utakmice opisati događaj i ubilježiti tačno vrijeme prekida trajanja igre.

Ekipa, odgovorna za radnju iz stava 1.ovog člana, kaznit će se novčanom kaznom.

**Član 42.**

Ulazak gledaocima u igralište nije dopušten jedan (1) sat prije početka utakmice pa sve do odlaska svih aktera sa igrališta.

Ulazak gledalaca u igralište za vrijeme utakmice smatra se slabo priređenom utakmicom, pa takav postupak delegat mora opisati u svom Izvještaju uz zapisniku sa utakmice.

Ulazak gledalaca u igralište, poslije završetka utakmice, a da time niko nije ugrožen, ne smatra se slabo priređenom utakmicom.

**Ekipa, odgovorna za radnju iz stava 2. ovog člana, kaznit će se novčanom kaznom.**

**Član 43.**

Ekipa, domaćin utakmice, je odgovorna za nered u kojem učestvuju gledaoci, za napad gledalaca na učesnike utakmice, što se smatra slabo pripremljenom utakmicom, pa učinjenu radnju delegat mora opisati u Izvještaju uz zapisnik utakmice.

Ekipa, domaćin utakmice, je odgovorna za ispade gledalaca, za neprimjereno skandiranje i bacanje raznih predmeta u igralište, što se smatra slabo pripremljenom utakmicom, pa učinjenu radnju delegat mora opisati u Izvještaju uz zapisnik utakmice.

Ekipa domaćin odgovorna je ukoliko su gledaoci u kontaktu sa ogradom ili krećući se uz ogradu na bilo koji način ometaju igrače i službena lica, što se takođe smatra slabo organizovanom utakmicom, pa učinjenu radnju delegat mora opisati u Izvještaju uz zapisnik utakmice

**Ekipa odgovorna za radnju iz stava 1., 2. i 3. ovog člana ili prekid utakmice, kaznit će se novčanom i vremenskom (zavisno od težine incidenta) kaznom zabrane nastupa u dvorani od jedne do šest utakmica.**

**Član 44.**

U slučaju izricanja kazne iz člana 43. ovih Propozicija, najbliže mjesto u kojem se može odigrati utakmica, mora biti udaljeno najmanje trideset (30) kilometara od mjesta iz kojeg dolazi kažnjena ekipa. Za određivanje udaljenosti od mjesta do mjesta primjenjuje se daljinar RS BiH, usklađen sa daljinarom sa web stranice www.viamichein.com

**Član 45.**

Ekipa, domaćin utakmice, ubire kompletan prihod s utakmice.

Ekipa, domaćin utakmice, je obavezna najkasnije deset (10) minuta nakon završetka utakmice, delegata usmeno obavijestiti o broju prisutnih gledalaca.

**Član 46.**

Ekipa, domaćin utakmice, je obavezna, bez naplate ulaznice, omogućiti prisustvo na utakmici osobama koje posjeduju zvanične članske karte RS BiH.

Ekipa koji ne ispuni obaveze iz odredbe stava 1.ovog člana, kaznit će se novčanom kaznom.

**Član 47.**

Ekipa, domaćin utakmice, mora osigurati snimanje utakmice, a isto tako i svakom rukometnom klubu omogućiti nesmetano snimanje utakmice.

Utakmica se **MORA** snimati profesionalno i nepristrasno, sa upotrebom tehnike koja omogućava praćenje toka snimanja utakmice na video zapisu po satima, minutama i sekundama.

Snimanje utakmice mora započeti sa izlaskom igrača na teren, uz praćenje toka utakmice od početka do kraja prvog poluvremena, odnosno do odlaska igrača u svlačionicu.

Nastavak snimanja započinje ponovnim izlaskom na teren igrača radi igranja drugog poluvremena i traje sve dok se utakmica ne završi.

Snimanje ne može prestati dok se svi igrači, sudije i službene osobe ne udalje sa terena.

Za vrijeme snimanja potrebno je povremeno pokazati semafor da bi se registrovalo vrijeme i rezultat, a posebno kada se radi o spornim trenucima na utakmici.

Obavezno je snimati sve sporne momente na utakmici, kao i u prekidima utakmice, te obavezno ako ima spornih događanja poslije utakmice.

Na snimcima ne smije biti nikakvih prekida, niti rezanja, odnosno materijal mora biti u tzv.“sirovom stanju“.

Ekipa, domaćin utakmice, mora osigurati sve uslove za snimanje utakmice snimatelju kojeg ovlasti RS BiH.

Ekipa, domaćin utakmice, obavezna je Komesaru takmičenja dostaviti snimak utakmice na DVD, najkasnije 96 sata nakon odigrane utakmice, bez obzira da li ima žalba ili ne.

Ekipa gostiju snimanje utakmice mora najaviti ekipi domaćinu najkasnije četrdeset osam (48) sati prije igranja utakmice, i to u pismenom obliku.

Ekipa gostiju može, na fer i korektnoj osnovi, tražiti od ekipe domaćina da im se po završetku utakmice napravi kopija DVD sa utakmice, ukoliko to nije moguće po samom završetku utakmice, DVD se gostujućoj ekipi mora dostaviti u roku od 48 sati.

Ekipa domaćin je obavezna na zahtjev delegata utakmice predati snimak utakmice.

Komesar takmičenja ima ovlaštenje donijeti odluku da mu se snimci svih ili pojedinih utakmica dostave odmah nakon završetka utakmice.

Komesar takmičenja nije ovlašten za dostavljanje snimaka, svih ili pojedinačnih, utakmica klubovima pojedinačno.

Ekipa, domaćin utakmice, obavezna je delegatu utakmice po okončanju utakmice predati snimak utakmice u „sirovom stanju“, ako je na istu najavljena žalba, ili je došlo do prekida utakmice, a snimak utakmice delegat utakmice će odmah dostaviti Komesaru takmičenja.

Ekipa koji ne ispuni obaveze predviđene odredbama ovog člana, kaznit će se novčanom kaznom.

Delegat utakmice koji ne postupi po nalogu Komesara takmičenja biti će kažnjen.

Svi klubovi su dužni obezbijediti ili organizovati praćenje utakmice putem Live Stream/ing – a na nekoj od društvenih mreža (facebook, you tube…).

**Član 48.**

Ekipa,domaćin utakmice,mora osigurati dovoljan broj primjeraka zapisnika i omogućiti ispravno pisanje zapisnika uz obavezno korištenje računarske opreme.

Ekipa, domaćin utakmice, mora osigurati prikladnu prostoriju za nesmetano sastavljanje zapisnika.

Ekipa, domaćin utakmice, obavezna je da svim akterima utakmice uruči kopiju zapisnika i vođenja rezultata utakmice.

Ekipa koja ne ispuni obaveze iz odredbe stava 1. , 2. i 3. ovog člana kaznit će se novčanom kaznom.

**Član 49.**

U zapisnik sa utakmice obavezno se upisuju:

* Broj lige i broj utakmice,
* Broj klubova,
* Broj licence, broj dresa, PREZIME i IME igrača,
* Broj licence PREZIME i IME svih službenih predstavnika,
* PREZIME i IME sudija, delegata, zapisničara, mjerioca vremena,
* PREZIME, IME i MATIČNI BROJ ljekara/zdravstvenog radnika,
* PREZIME,IME i MATIČNI BROJ Glavnog dežurnog.

Jedan od službenih predstavnika mora biti službeni predstavnik ekipe. On ima pravo uljudno sarađivati sa službenim osobama za zapisničkim stolom.

Ekipa **MORA** imati službenog predstavnika ekipe.

Trener smije samo kratkotrajno ustati sa klupe za rezervne igrače, radi zamjene igrača i davanja uputstva o načinu igre.

**Za uredno sastavljanje zapisnika odgovoran je delegat utakmice i isti će biti kažnjen u skladu sa ovim propozicijama ukoliko zapisnik ne bude popunjen prema uputstvima.**

**Član 50.**

Ekipa domaćin utakmice, **MORA** delegatu utakmice omogućiti u roku od (1) jednog sata, računajući od sata završetka utakmice, da fax-om ili e-mailom dostavi Komesaru takmičenja zapisnik utakmice i izvještaj uz zapisnik sa utakmice sa mogućim pisanim izjavama.

Ekipa, domaćin utakmice, **MORA** delegatu utakmice omogućiti u roku od jednog (1) sata računajući od sata završetka utakmice, e- mailom dostavi na adresu PR-a (administratora) RS BiH.

Delegat utakmice je dužan **SMS porukom javiti rezultat na mobilni telefon** **Komesaru takmičenja**, navodeći nazive ekipa,kratak komentar, eventualne nepravilnosti iizrečene sankcije službenim osobama i diskvalifikacije igračima i to najduže 15 minuta nakon završetka utakmice.

Delegat utakmice je dužan originalni Zapisnik (glavni i zapisnik o vođenju utakmice), sa Izvještajem uz zapisnik sa utakmice, eventualnim pratećim izjavama, izvještaj o kontroli suđenja dostaviti Komesaru takmičenja na adresu koju Komesar navede.

Ekipa koja ne ispuni obavezu iz odredbi stava 1. i 2. ovog člana, kaznit će se novčanom kaznom.

Delegat koji ne ispuni obavezu iz odredbi stava 1.,2.,3. i 4. ovog člana, biće kažnjen.

**VIII - SLUŽBENE OSOBE UTAKMICE**

**Član 51.**

Službene osobe utakmice su:

- sudije, delegat/kontrolor, zapisničar i mjerilac vremena,

- ljekar / zdravstveni radnik,

- službeni predstavnici klubova,

- treneri, pomoćni treneri,

- te ostale osobe upisane u zapisnik sa utakmice.

**Član 52.**

Liste sudija i delegata/kontrolora usvaja UO RS BiH na prijedlog osnivača RS RS i RS FBiH (RS Kantona i RS HB) i one su sastavni dio ovih Propozicija. Na listama sudija i delegata/kontrolora mogu se nalaziti samo osobe koje su uspješno položile test iz poznavanja Pravila rukometne igre i fizički test spremnosti. Testiranje se sprovodi pred početak jesenjeg dijela takmičenja, a za sprovođenje istih zadužuje se nepristrasna komisija koju svojom odlukom izabere UO RS BiH.

**Član 53.**

Svaka ekipa ima pravo, prema Odluci UO RS BiH, izuzeti od suđenja dva /2/ sudijska para i dva /2/ delegata uz pismeno obrazloženje.

Zahtjev za izuzeće sudijskog para ili delegat mora se dostaviti najkasnije sedam /7/ dana prije početka takmičenja i ono važi do kraja takmičarske sezone i ne može se mijenjati u toku takmičarske sezone.

**Član 54.**

Sudije i delegate/kontrolore suđenja određuje Komesar takmičenja.

**Član 55.**

Komesar vrši delegiranje sudija i delegata/kontrolora sa jedinstvene liste Premijer liga koju je usvojio UO RS BIH.

**Član 56.**

Komesar je dužan posebno voditi računa o utakmicama visokog rizika.

**Član 57.**

Delegiranje će se načelno obavljati ponedjeljkom za naredni vikend i eventualno za radne dane poslije tog vikenda ako je to kalendarom takmičenja predviđeno.

**Član 58.**

Sudije i delegati/kontrolori imaju pravo bez posljedica otkazati vršenje službene dužnosti u određenom terminu, na način da najmanje sedam (7) dana prije obavijeste pismenim putem Komesara takmičenja o nemogućnosti obavljanja službene dužnosti u određenom terminu.

Otkazivanje vršenja službene dužnosti mora se obaviti u pisanoj formi najkasnije u ponedjeljak do 12 sati.

Otkazano vršenje dužnosti ulazi u kvotu delegiranja.

Otkazano vršenja dužnosti nakon delegiranja, smatrat će se opravdanim u slučajevima lične bolesti uz dokaz od zdravstvene ustanove uz prilaganje ljekarskog nalaza ili smrtnog slučaja u užoj porodici (užim članom porodice se smatraju: suprug-a, djeca, otac, majka, brat, sestra i njihova djeca, roditelji supružnika), u slučajevima neodgodivih poslovnih obaveza (najavaljenih kako je opisano u stavu 1. ovog člana i dokazanih potvrdom poslodavca) te u slučajevima zauzetosti na međunarodnoj utakmici, a što odlučuje Komesar takmičenja.

Drugi bilo koji razlog smatrat će se neopravdanim otkazom.

**Član 59.**

Svaku utakmicu sude dvojica sudija sa grbom RS BiH.

Ako jedan od delegiranih sudija ne dođe, utakmicu će suditi samo jedan.

Ako na utakmicu ne dođe nijedan sudija, odredit će se dvojica sudija, ili samo jedan sudija koji su na listi sudija, a zateknu se u sportskom objektu.

Ako se u objektu nalazi više sudija i ekipe se ne mogu složiti koji će od prisutnih sudija sa liste suditi utakmicu, delegat će odabrati dvojicu ili jednog sudiju.

Ako su sudije najavile da će zakasniti, radi opravdanih razloga, utakmica se može odgoditi odlukom delegata, najviše za jedan (1) sat.

**Član 60.**

Radi nedolaska sudija, a nije moguće osigurati adekvatnu zamjenu, delegat/kontrolor ima pravo odlučiti, u dogovoru s Klubovima, da se utakmica igra u drugom terminu u roku od dvadeset četiri (24) sata i o svojoj će odluci odmah izvijestiti Komesara takmičenja.

**Član 61.**

Prije početka utakmice, po dolasku u sportski objekt, sudije i delegat moraju u skladu sa Pravilima igre i ovim Propozicijama, pregledati igralište i sve u vezi s tim.

Ako sudije i kontrolor nedvosmisleno ustanove da igralište ne omogućava početak utakmice, usmeno će zahtijevat od domaćina utakmice da otkloni nedostatke.

Ako to nije moguće, sudije i delegat će postupiti u skladu sa članom 4. ovih Propozicija.

**Član 62.**

Domaćin utakmice je obavezan biti u prostoriji za sastavljanje zapisnika JEDAN (1) sat prije zakazanog termina utakmice sa svim potrebnim rekvizitima za sastavljanje zapisnika kao i gostujući predstavnik ekipe.

Domaćin utakmice pored svih ostalih rekvizita neophodnih za rad za zapisničkim stolom, i to: ***tri štoperice, pištaljka, žuti, crveni i plavi karton, oznake za time-out T1,T2 i T3 za obje ekipe, kartone za vođenje evidencije o isključenjima i za to pripadajuće stalke,* mora** obezbijediti i ***„karton povrijeđeni igrač“.*** Kako bi se karton „povrijeđeni igrač“ višestruko koristio, trebao bi biti sačinjen od plastificiranog materijala, na način da s obje vidljive strane, omogućava ***pisanje i brisanje broja povrijeđenog igrača****. Iz tog razloga potrebno je obezbijediti i marker-brisač set.*

U skladu sa članom 4.ovih Propozicija**, domaćin utakmice je obavezan obezbijediti oznake za službena lica obje ekipe (A,B,C,D).**

**Ako se gore navedeno u stavu ne ispuni po bilo kom stavu ekipa domaćin utakmice će biti novčano kažnjena.**

**Član 63.**

Delegat utakmice je obavezan da provjeri u posljednjem Biltenu odluke Komesara takmičenja RS BiH vezano za takmičenje u Premijer ligi BiH ili Kupu BiH, (npr. zabrana nastupa, finansijsko kažnjavanje itd ... ).

**Neispunjavanjem ove odredbe, delegat će biti kažnjen.**

**Član 64.**

Delegat utakmice mora, prvog radnog dana nakon utakmice najkasnije do dvanaest (12) sati, poštom dostaviti Komesaru takmičenja:

- originalni zapisnik (glavni i vođenje utakmice),

- eventualne izjave igrača i službenih lica,

- Izvještaj uz zapisnik sa utakmice sa mogućim pisanim izjavama ,

- Izvještaj uz zapisnik u slučaju bilo kakvih događanja na utakmici,

- Izvještaj o kontroli suđenja (stari i novi obrazac)

- eventualno preuzeti „sirovi snimak“ utakmice u slučaju najavljene žalbe, i to na adresu komesara takmičenja koja je sastavni dio ovih Propozicija.

Delegat je obavezan Izvještaj o kontroli suđenja dostaviti Komesaru takmičenja faksom ili elektronskom poštom najkasnije prvog radnog dana nakon utakmice najkasnije do dvanaest (12) sati.

Delegat je obavezan Izvještaj o kontroli suđenja (stari i novi obrazac), uz kopije zapisnika , elektronskom poštom ili poštom, dostaviti najkasnije prvog radnog dana nakon utakmice do dvanaest (12) sati, na adresu Komesara takmičenja i Stručno sudijske komisije.

**Neispunjavanjem ovih obaveza delegat će biti sankcionisan na osnovu ovih Propozicija.**

**ADRESA KOMESARA TAKMIČENJA ZA MUŠKE EKIPE:**

**Alija Hasić,**

**adresa: Stjepana Matijevića bb Lipnica 75231,**

**e-mail: komesarplmbih@gmail.com ,**

**tel: 061 151 881.**

**Član 65.**

Delegat zastupa Komesara takmičenja i obavlja poslove i zadatke u skladu sa odredbama ovih Propozicija.

Ako na utakmici ne dođe određeni delegat, zamjenjuje ga prvoimenovani sudija, sa svim pravima i obavezama.

Sudija koji zamjenjuje delegata, ili vrši dužnost delegata, nema pravo naplate delegatske takse, (Odredbe člna 64.ovih Propozicija) u protivnom snosi sankcije shodno Propozicijama.

Ako za zapisničkim stolom nema delegata, službeni predstavnici ekipa imaju pravo sjediti za zapisničkim stolom.

**Član 66.**

Delegat mora odmah nakon utakmice zatražiti pisanu izjavu od igrača koji je bio diskvalifikovan ili diskvalifikovan uz prijavu (plavi karton) kao i od službenih predstavnika ekipe koji su upisani u zapisnik, a koji su bili diskvalifiikovani.

Obaveza osoba iz stava 1. ovog člana je, da napišu pisanu izjavu u roku od petnaest (15) minuta, računajući od trenutka završetka trajanja igre.

Delegat mora izjavu ili izjave iz stava 2. ovog člana, dostaviti Komesaru takmičenja.

Na igrače koji su diskvalifikovani radi trećeg isključenja na dvije minute, ne primjenjuje se odredba iz stava 1. i 2. ovog člana.

**Ekipa čiji pripadnici ne ispune odredbe iz stava 1. i 2. ovog člana, kaznit će se novčano po svakom igraču ili pripadniku kluba.**

**Član 67.**

Osobe koje daju izjave uz zapisnik, to moraju činiti na uljudan i dokazima potkrijepljen način i to samo o uslovima u kojima se utakmica igrala.

Komesar takmičenja će na osnovu tih izjava preduzeti potrebne mjere.

**Član 68.**

Ako iz nekog razloga, originalni zapisnik pisan tokom utakmice bude uništen, odmah nakon utakmice piše se novi zapisnik.

Za pisanje novog zapisnika poslužit će sudijske bilješke i bilješke delegata.

U novi zapisnik mora biti sve ubilježeno, jer se smatra da se dogodilo samo ono što je upisano u zapisnik utakmice.

**Klub čiji je pripadnik odgovoran za trajni ili privremeni nestanak zapisnika, kaznit će se novčanom kaznom.**

**Član 69.**

Protiv delegata, sudija, zapisničara i mjerioca vremena koji ne dođu na utakmicu, Komesar takmičenja će pokrenuti disciplinski postupak.

Službena lica koja naplate troškove veće od propisanih kaznit će se zabranom obavljanja dužnosti na 3 (tri) naredna kola od dana izricanja kazne i novčanom kaznom, a u ponovljenom slučaju skidaju se sa liste.

**Član 70.**

Dužnosti zapisničara i mjerioca vremena mogu vršiti samo osobe, koje posjeduju licencu.

Delegat mora provjeriti identitet zapisničara i mjerioca vremena i to uvidom u licencu.

Ekipa, domaćin utakmice, na kojoj dužnost zapisničara i mjerioca vremena, vrše osobe bez propisane licence, kaznit će se novčanom kaznom.

**Član 71.**

Ekipa, domaćin utakmice, mora na vrijeme osigurati i službenog ljekara ili medicinskog tehničara, s potrebnim priborom za pružanje prve pomoći.

Zdravstvena osoba iz stava 1. ovog člana mora se javiti delegatu najkasnije trideset (30) minuta prije početka utakmice.

Utakmica se **ne može** igrati bez zdravstvene osobe.

Ekipa, domaćin utakmice, mora omogućiti delegatu, ako on to zatraži, provjeru identiteta osobe zdravstvene struke.

Delegat je obavezan u zapisniku utakmice ubilježiti osnovne podatke o zdravstvenoj osobi.

Ekipa koja ne ispuni odredbe iz stava 1.,2., 3. i 4. ovog člana, kaznit će se novčanom kaznom.

Delegat koji postupi suprotno ovoj odredbi, kaznit će se u skladu sa ovim Propozicijama.

**Član 72.**

Klub ima pravo, pisanim zahtjevom, tražiti prisustvo Supervizora ili delegata o svom trošku, i to najkasnije DVADESETIČETIRI sata prije odigravanja utakmice, računajući od datuma i termina određenog za igranje utakmice. Pisani zahtjev iz stava 1.ovog člana dostavlja se Komesaru takmičenja.

Supervizora određuje Komesar takmičenja.

**Član 73**.

Ako supervizora određuje Komesar takmičenja ili UO RS BiH, troškove snosi RS BiH.

**Član 74.**

Službene osobe su dužne doći u mjesto odigravanja utakmice DVA (2) sata prije vremena zakazane utakmice.

U dvorani moraju biti JEDAN (1) sat prije početka utakmice.

Ako službene osobe nemaju opravdan razlog kašnjenja, kaznit će se u skladu sa ovim Propozicijama.

**IX - PRIVREMENI I TRAJNI PREKID UTAKMICE**

**Član 75.**

Utakmica se može prekinuti privremeno ili trajno. O prekidu utakmice odlučuju sudije, ako su iscrpljene sve prethodne mogućnosti, da bi se utakmica privela kraju.

Utakmica se prekida **privremeno** radi:

* velike hladnoće ili nesnosne vrućine ili ako se igralište u toku utakmice onesposobi za igru toliko da onemogući kontrolu nad loptom,
* rasvjete koja ne zadovoljava propisane uslove, ili nestanka električne energije,
* nekorektnog ponašanja gledalaca i nakon upozorenja od strane delegata,
* bacanja predmeta u igralište, na sudije, službene osobe ili igrače,
* nereda na igralištu, ometanja igre od gledalaca ili uopšte radi slabo organizovane utakmice,
* drugih razloga koji su predviđeni Pravilima igre.

**Kada se utakmica privremeno prekine, prekid traje dok se ne stvore zadovoljavajući uslovi za nastavak igre.**

Utakmica se **prekida trajno** radi:

* fizičkog obračuna između pripadnika jedne i druge ekipe,
* radi fizičkog napada na učesnike utakmice s težim posljedicama,
* radi fizičkog napada na sudije i delegata, zapisničara i mjerioca vremena,
* narušavanja Pravila igre i uslova igranja utakmice toliko, da sudije, uprkos preduzetim mjerama, ne mogu utakmicu privesti završetku.

**Prije odluke o trajnom prekidu, delegat i sudije moraju tražiti od ekipe domaćina utakmice:**

* da otkloni nedostatke u organizaciji utakmice, ako je prekid nastao radi slabo organizovane utakmice,
* da uvede red u gledalištu i
* da isprazni gledalište ili djelomično udalji gledaoce.

**Ako se ni tada ne osigura red na igralištu, sudije će trajno prekinuti utakmicu.**

**Klub čiji pripadnik je kriv za prekid utakmice kaznit će se u skladu sa odredbama normativno pravnih akata saveza.**

**Član 76.**

Ako se igra ponovljena ili nastavlja privremeno prekinuta utakmica, dodatne troškove snosi ekipa koja je prouzrokovala prekid utakmice.

Ako je utakmica prekinuta radi vremenske neprilike ili više sile, tada svaka ekipa snosi svoje troškove, a za sudije i delegata ekipa domaćin.

**Član 77.**

Ako je utakmica prekinuta privremeno iz člana 75. i ako se nisu stekli zadovoljavajući uslovi za nastavak igre u razumno kratkom roku, što odlučuju sudije delegat, utakmica se nastavlja naredni dan. Ako i tada utakmica nije nastavljena smatra se da je prekinuta trajno.

Nastavak utakmice vodi se na istom zapisniku i sa istim akterima koji su i utakmicu započeli.

Izmjene i dopune zapisnika nisu dopuštene.

**X – ODGAĐANJE UTAKMICE**

**Član 78.**

Komesar takmičenja može odgoditi pojedine utakmice ili cijela kola takmičenja, kada to zahtijeva opšti interes rukometnog sporta, a u vezi je sa nastupom reprezentacija BiH, ili nastupom jedne ekipe u međunarodnim takmičenjima ili iz drugih razloga.

Komesar takmičenja će na osnovu Kalendara takmičenja odrediti termine odgođenih utakmica iz stava 1.ovog člana, vodeći računa o odredbama ovih Propozicija.

**Član 79.**

Klub koja želi odgoditi utakmicu iz nekih drugih razloga, obavezan je Komesaru takmičenja dostaviti pisani zahtjev,u čijem prilogu će se nalaziti **pisani pristanak druge ekipe i pisani prijedlog o danu i satu odigravanja utakmice, na koju se odnosi zahtjev.**

Zahtjev iz stava 1.ovog člana, **ekipa mora podnijeti najmanje sedam (7) dana prije dana predviđenog za odigravanje utakmice.**

Komesar takmičenja obavezan je donijeti odluku u vezi zahtjeva iz stave 1.ovog člana, u roku od tri (3) dana računajući od dana prijema zahtjeva.

**Član 80.**

Odgođene utakmice se moraju odigrati u vanrednim rokovima koje je Komesar takmičenja predvidio Kalendarom takmičenja, osim ako Komesar takmičenja nije odlučio drugačije u cilju regularnosti takmičenja.

**Član 81.**

Komesar takmičenja i UO RS BiH, imaju pravo odgoditi odigravanje cijelog kola takmičenja i odrediti novi datum odigravanja.

**XI - ŽALBA NA UTAKMICU**

**Član 82.**

Na odigranu utakmicu ekipa ima pravo izjaviti žalbu.

**Žalba iz stava 1. ovog člana, se najavljuje najduže u roku od trideset ( 30) minuta, računajući od trenutka završetka utakmice, a prije zaključenja zapisnika utakmice.**

U dopunski izvještaj sa utakmice moraju biti ubilježeni razlozi radi kojih ekipa izjavljuje žalbu.

Utakmica na koju je izjavljena žalba može biti poništena.

**Član 83.**

Komesar takmičenja ima pravo i obavezu poništiti utakmicu i na koju nije izjavljena žalba, ako se dogodilo nešto što je u očitoj suprotnosti s Pravilima igre, pravilnicima RS BiH i ovim Propozicijama, a od odlučujućeg je značaja za konačni ishod utakmice.

**Član 84.**

Žalba radi igrališta, sprava i uređaja,čiji su nedostatci vidljivi prije utakmice, mora se najaviti prije početka utakmice.

Žalba na nastup igrača se mora najaviti prije utakmice i o tome se sačinjava službena bilješka u koju joj je ekipa koja podnosi žalbu dužna navesti razloge za žalbu i potpisati.

Izuzetno žalba se može najaviti na naknadni upis igrača u zapisnik u skladu sa Pravilim igre najkasnije 30 minuta nakon završetka utakmice.

Žalba izjavljena nakon utakmice u slučajevima iz stava 1.ovog člana neće se razmatrati.

**Član 85.**

U roku od četrdeset osam (48) sati, računajući od sata završetka utakmice,ekipa koja je izjavila žalbu, mora poštom, elektronskom poštom ili faksom dostaviti Komesaru takmičenja žalbu sa svim bitnim elementima i eventualnim prilozima.

Ekipa koja podnosi žalbu je obavezna na račun RS BiH, uplatiti taksu od 400,00 KM.

Ako ekipa podnosioc žalbe traži dodatnu ekspertizu, obavezna je snositi troškove ekspertske grupe koja sprovede istu.

U slučaju da podnosioc žalbe ne uplati taksu iz stava 4. ovog člana Komesar takmičenja neće ni započeti postupak razmatranja.

**Član 86.**

Na odluku Komesara takmičenja nezadovoljna strana ima pravo podnijeti žalbu Drugostepenom organu-Takmičarskoj komisiji RS BiH i to u roku od osam (8) dana, računajući od datuma prijema prvostepene odluke.

Nezadovoljna strana iz stava 1. ovog člana, koja podnosi žalbu, je obavezna na odluku Komesara takmičenja o žalbi, uplatiti taksu u iznosu od 800,00 KM.

U slučaju da podnosioc žalbe ne uplati taksu iz prethodnog stava, žalbu će zaključkom odbaciti prvostepeni organ.

**Član 87.**

Žalba na prvostepenu odluku dostavlja se drugostepenom organu posredstvom prvostepenog organa-Komesara takmičenja, koji je obavezan dostaviti sav materijal drugostepenom organu, koji mora donijeti pravosnažnu odluku najkasnije u roku od 7 dana.

**Član 88.**

Na odluku drugostepenog organa može se uložiti zahtjev za zaštitu zakonitosti.

Zahtjev za zaštitu zakonitosti iz stava 1.ovog člana predaje se u pisanom obliku, UO RS BiH, posredstvom prvostepenog organa-Komesara takmičenja i to u roku od osam (8) dana, računajući od datuma prijema drugostepene odluke.

Na podnijeti zahtjev za zaštitu zakonitosti podnosioc istog dužan je uplatiti taksu u visini od 1.200.00 KM.

U slučaju da podnosioc zahtjeva za zaštitu zakonitosti ne uplati taksu iz stava 3 ovog Člana, zahtjev za zaštitu zakonitosti će zaključkom odbaciti prvostepeni organ.

**XII - REGISTRACIJA UTAKMICA**

**Član 89.**

**Komesar takmičenja će na osnovu zapisnika utakmice i pismenih izvještaja službenih lica registrovati utakmicu rezultatom 10:0 u korist jedne Ekipe, ako:**

* Ekipa nije doputovala na odigravanje utakmice iz neopravdanih ili nepoznatih razloga,
* Ekipa domaćin nije organizovala utakmicu u predviđenom terminu i/ili nije došla na odigravanja utakmice iz neopravdanih ili nepoznatih razloga;
* Dvorana za igranje utakmice nije osposobljena za igru domaćinovom krivnjom,
* Ekipa odbije igrati utakmicu iz nepoznatih i neopravdanih razloga,
* Ekipa nastupi s igračem, koji nije imao pravo nastupa,
* Ekipa nastupi s igračem, kojemu je istekla valjanost ljekarskog pregleda,
* Ekipa napusti igralište ili odbije nastaviti započetu utakmicu,
* Se krivicom ekipe trajno prekine utakmica,
* Domaćin utakmice nije osigurao prisutnost ljekara ili zdravstvenog tehničara sa potrebnom opremom za pružanje prve pomoći,
* Ekipa odbije da utakmicu sude delegirane sudije,
* Ekipa nije izmirila svoje novčane obaveze prema RS BiH, prema pismenoj prijavi kancelarije RS BiH.
* Ekipa nije izmirila novčane obaveze prema službenim osobama utakmice, a prema odluci Komesara takmičenja je suspendovana do izmirenja istih,
* Ekipa domaćin utakmice iz nepoznatih razloga ne zakaže termin odigravanja utakmice

**Osim što ekipa u slučajevima iz stava 1.ovog člana gubi utakmicu rezultatom 10:0, Ekipi se oduzima jedan (1) bod, od ukupno osvojenih bodova.**

U slučaju kad je na utakmici postignuti rezultat povoljniji od 10:0, tada se on primjenjuje umjesto rezultata 10:0.

**Član 90.**

Ako je utakmica registrovana na osnovu odredbi člana 90. ovih Propozicija, Komesar takmičenja može protiv ekipe i njenih službenih osoba ili članova, pokrenuti disciplinski postupak.

Ako ekipa ne odigra dvije utakmice ili se utakmice registruju 10:0 za protivnika iz bilo kojeg razloga, ekipa se isključuje iz daljnjeg takmičenja.

Ako ekipa odigra 50 % utakmica i manje njeni rezultati se brišu, a ako je ekipa odigrala 50 % utakmica i jednu ili više od toga sve preostale utakmice će se registrovati službenim rezultatom 10:0 za protivnika, te se ista ekipa ne može vratiti u PLM , pod uslovom da izmiri obveze prema RS BiH, najmanje 3 (tri) godine.

**Član 91.**

Ako ekipa iz opravdanih razloga ne dođe na utakmicu, razlog procjenjuje Komesar takmičenja, koji i određuje novi datum i vrijeme igranja utakmice.

Ako ekipa radi neopravdanih razloga ne dođe na utakmicu, mora platiti Ekipi, organizatoru utakmice, stvarne troškove priređivanja utakmice, koje određuje Komesar takmičenja, a koji su dokazuju odgovarajućom finansijskom dokumentacijom.

**Član 92.**

Komesar takmičenja dužan je utakmicu registrovati u roku od sedam (7) dana, računajući od dana igranja utakmice.

Utakmica se registruje na osnovu:

- zapisnika utakmice,

- pisanih izjava sudija uz zapisnik sa utakmice,

- pisane izjave delegata uz zapisniku utakmice,

- mogućih naknadnih pisanih izvještaja sudija i delegata, te zapisničara i mjerioca vremena,

- DVD snimka utakmice po potrebi;

**Član 93.**

Utakmica na koju je uložena žalba registrovat će se po završetku provedenog postupka.

**XIII – TAKMIČENJE**

**Član 94.**

Takmičenje se provodi prema dvostrukom bod sistemu i prema utvrđenom Kalendaru takmičenja.

Svaka ekipa mora biti jednom domaćin, a jednom gost.

Ekipa za pobjedu dobija dva (2) boda, za neriješen rezultat jedan (1) bod, a za poraz nula (0) bodova.

**Član 95.**

PLM u takmičarskoj sezoni 2021/2022 za muške ekipe, će brojati šesnaest /16/ ekipa

Takmičenje će se provesti:

Kroz ligaški dio takmičenja (jesen – proljeće) u kojem se odigrava 15 kola.

Poredak ekipa u PLM nakon odigranih 30 kola se određuje na osnovu osvojenih bodova, a u skladu sa čl. 96 ovih Propozicija.

Tri /3/ posljednje plasirane ekipe (14,15 i 16 mjesto) napuštaju PLM .

PLM u takmičarskoj sezoni 2022/2023 popunjavaju tri /3/ ekipe i to: dva (2) prvaka Federalnih liga sjever i jug i prvak Prve lige Republike Srpske.

**Član 96.**

Završni plasman određuje se na osnovu osvojenih bodova.

Ako dvije i više ekipa osvoji isti broj bodova, plasman se određuje na slijedeći način:

* u obzir se uzimaju međusobni rezultati ekipa o kojima je riječ,a poredak na tabeli se određuje na osnovu osvojenih bodova na tako dobijenoj mini tabeli,
* ako je broj bodova isti, bolje plasirana ekipa je ona koja ima bolju razliku datih i primljenih pogodaka na tako utvrđenoj mini tabeli,
* ako je razlika datih i primljenih pogodaka jednaka, bolje plasirana ekipa je ona koja je postigla više pogodaka u gostima,
* ako se ni tako ne može odrediti poredak, žrijebom će se odlučiti koja je ekipa bolje plasirana.
* Ako je riječ o mjestu koje odlučuje prelazak u niži rang takmičenja, odigrat će se jedna utakmica na neutralnom terenu ili ako je više od dvije ekipe, igraće se turnir po jednostrukom bod sistemu.

Ako utakmica završi neriješeno, igraju se produžeci dva (2) puta po pet (5)minuta.

Ako i tada rezultat bude neriješen, pobjednik će se dobiti izvođenjem sedmeraca.

**Član 97.**

Pred početak (vikend prije termina službenog kalendara RS BiH) takmičenja u PL za muške ekipe u takmičarskoj sezoni 2020/2021, odigrat će se utakmica Super kupa.

Utakmicu za trofej Super Kupa će igrati osvajač PL za muške ekipe i osvajač Kup-a RS BiH iz prethodne takmičarske sezone. U slučaju da je ista ekipa osvajač i Kup-a i PL, učesnik utakmice Super Kupa je finalista Kup-a.

Utakmice Super Kupa BiH imaju za cilj unaprijediti promociju rukometnog sporta, a odluka o mjestu odigravanja je u nadležnosti UO RS BiH.

**XIV - KAZNENE ODREDBE**

**Član 98**.

Ekipa koja je prekršila pojedine ili više odredbi ovih Propozicija se kažnjava. Sve kazne iz ovih Propozicija u ponovljenom slučaju mogu se udvostručiti u odnosu na prethodnu kaznu.

Sve kazne se uplaćuju na osnovu Ugovora između RS BiH i RS Republike Srpske, na podračun RS BiH, pri računu RS Republike Srpske broj: 5620998155622172 kod NLB Razvojne Banke.

**Član 99.**

Ekipe koje igraju utakmicu, a po odluci Komesara takmičenja ili Takmičarske komisije, u posljednjem Biltenu su bili kažnjeni,obavezni su najmanje trideset (30) minuta prije početka utakmice,delegatu priložiti uplatnicu iz koje je vidljivo da je kazna uplaćena.

**Ekipe koje ne ispune odredbe iz stava 1. ovog člana,kaznit će se novčanom kaznom**.

**Ekipe koje ne uplate svoje finansijske obaveze prema RS BiH (kotizaciju ili dugovanja po bilo kom finansijskom osnovu) se suspenduju do uplate, a sve utakmice u toku suspenzije će se registrovati službenim rezultatom uz oduzimanje po jednog boda od već osvojenih bodova i dodatno se kažnjavaju novčanom kaznom**.

Evidencija i vjerodostojnost eventualnih finansijskih dugovanja su isključivo u nadležnosti RS BiH.

**Član 100.**

Diskvalifikacija sa prijavom (izvještajom), **crveni karton+plavi karton**, ima za posljedicu i pokretanje disciplinskog postupka i automatsku suspenziju.

Kažnjeni igrač ili službena osoba je obavezan dati pismenu izjavu delegatu utakmice 15 minuta po okončanju utakmice.

Ekipa čiji član je diskvalifikovan sa prijavom (izvještajem) kažnjava se novčanom kaznom.

**Član 101.**

Diskvalifikacija se izriče igraču i službenoj osobi ekipe.

Ekipa čija službena osoba ili igrač, bude diskvalifikovan, kaznit će se novčanom kaznom.

Igrač ili službena osoba može biti kažnjena i sa jednom ili više utakmica ne igranja ili vršenja službene dužnosti, što zavisi od težine učinjenog prekršaja.

Ne važi automatska suspenzija, ako protiv prekršioca nije podnijeta prijava u dopunskom ili u izvještaju uz zapisnik sa utakmice od strane sudija ili delegata utakmice.

Službenoj osobi kojoj se izrekne direktna diskvalifikacija (crveni karton) automatski važi suspenzija od jedne utakmice, a za svaku narednu diskvalifikaciju primjenjuje se progresivni sistem kažnjavanja.

Komesar takmičenja ima pravo pokrenuti i disciplinski postupak.

**Član 102.**

Službena osoba koja dobije opomenu se upozorava na korektno ponašanje za prvi put (obavezno evidentiranje po ekipi), a za svaku narednu opomenu, klub će se kazniti novčanom kaznom, progresivnim principom od 50,00KM do maksimalnog iznosa od 400,00 KM.

Službenoj osobi koja dobije četvrtu /4/ opomenu, automatski važi suspenzija za prvu narednu utakmicu, za osmu /8/ opomenu dvije utakmice suspenzije i tako redom po pregresivnom principu.

**Član 103.**

Ekipa čija službena osoba bude isključena na 2 minuta, kaznit će se novčanom kaznom.

Službenoj osobi koja dobije drugo /2/ isključenje na 2 minuta, automatski važi suspenziju za prvu narednu utakmicu, za četvrto /4/ isključenje na 2 minuta, dvije utakmice suspenzije i tako redom po pregresivnom principu.

**Član 104.**

Za nesavjesno obavljanje dužnosti **delegat** će biti kažnjen prema dole utvrđenoj tabeli i to:

1. **Nesavjesno obavljanje dužnosti** 2 utakmica ne delegiranja

1.1. Nesavjesno obavljanje dužnosti – naredni put Skidanje sa liste

2. **Neuredno pisanje izvještaja** - 2 utakmica ne delegiranja

2.1. Neuredno pisanje izvještaja – naredni put - Skidanje sa liste

3. **Nedostavljanje zapisnika u roku** - 2 utakmice ne delegiranja

3.1. Nedostavljanje zapisnika u roku – naredni put Skidanje sa liste

4. **Nepravovremeni dolazak na utakmicu** - 2 utakmica ne delegiranja

4.1. Nepravovremeni dolazak na utakmicu naredni put - Skidanje sa liste

5. **Ne dostavljanje izvještaja o obavljenom kontroliranju suđenja Komesaru takmičenja i SSK** - 2 utakmica ne delegiranja

5.1 Ne dostavljanje izvještaja o obavljenom kontrolisanju suđenja Komesaru takmičenja i Stručno sudijskoj komisiji naredni put - Skidanje sa liste

6. **Neobjektivno prikazivanje činjenica kao i prikrivanje pojedinih činjenica** - Skidanje sa liste

Za nesavjesno obavljanje dužnosti **sudije** će biti kažnjene prema dole utvrđenoj tabeli i to:

1. **Nesavjesno obavljanje dužnosti** - 2 utakmice ne delegiranja

1.1. Nesavjesno obavljanje dužnosti – naredni put - Skidanje sa liste

2. **Nepravovremen dolazak na utakmicu** - 2 kola ne delegiranja

2.1. Nepravovremen dolazak na utakmicu naredni put - Skidanje sa liste

3. **Neobjektivno prikazivanje činjenica u izvještaju** - 2 kola ne delegiranja

3.1. Neobjektivno prikazivanje činjenica u izvještaju naredni put - Skidanje sa liste

4. **Neopravdan nedolazak-otkaz na utakmicu** - 2 kola ne delegiranja

4.1. Neopravdan nedolazak-otkaz na utakmicu naredni put - Skidanje sa liste

5. **Neobjektivno prikazivanje činjenica kao i prikrivanje pojedinih činjenica**

- Skidanje s liste

Nesavjesnim obavljanjem duznosti se smatra nepoštovanje odredbi ovih propozicija od strane službenih lica, a za koje posebnim odredbama nisu predviđene kazne za nepoštivanje istih.

**Član 105.**

**NOVČANE KAZNE IZREČENE NA OSNOVU POVREDA OVIH PROPOZICIJA**

Član Kazna Iznos

***II DVORANA***

3. Novčani iznos 300,00 KM

4. Novčani iznos 400,00 KM

5. Novčani iznos 500,00 KM

6. Novčani iznos 400,00 KM

7. Novčani iznos 500,00 KM

***VI EKIPE***

23. Novčani iznos 500,00 KM

24. Novčani iznos 500,00 KM

26. Novčani iznos 500,00 KM

29. Novčani iznos 150,00 KM po igraču / službenom licu

32. Novčani iznos 400,00 KM

33.4. Novčani iznos 400,00 KM

33.5. Novčani iznos 1.000,00 KM

***VII ORGANIZACIJA UTAKMICE***

34. Novčani iznos 200,00 KM

35. Novčani iznos 500,00 KM

36. Novčani iznos 500,00 KM

38. Novčani iznos 200,00 KM

39. Novčani iznos 500,00 KM

40. Novčani iznos 200,00 KM

41. Novčani iznos 500,00 KM

42. Novčani iznos 1.000,00 KM

43. Novčani iznos od 500,00-2.500,00 KM

43.4.Zabrana nastupa u dvorani 1 do 6 utakmica

46. Novčani iznos 200,00 KM

47. Novčani iznos 500,00 KM

48. Novčani iznos 200,00 KM

49. Za delegate/službena lica veza član 104.

50. Novčani iznos 200,00 KM i delegate/službena lica veza član 104.

**VIII - SLUŽBENE OSOBE UTAKMICE**

62. Novčani iznos 400,00 KM

66. Novčani iznos 500,00 KM po igraču ili pripadniku

68. Novčani iznos 500,00 KM

70. Novčani iznos 300,00 KM po osobi za zapisničkim.stolom

71. Novčani iznos 500,00 KM

74. Za delegate/službena lica veza član 104.

***XIV - KAZNENE ODREDBE***

100. Novčani iznos 300,00 KM

101. Novčani iznos 250,00 KM

102. Novčani iznos 50,00 KM

103. Novčani iznos 200,00 KM

104. Novčani iznos 300,00 KM

Sve novčane kazne koje je izrekao Komesar takmičenja moraju se uplatiti u propisanom vremenskom roku.

Izjavljena žalba na odluke Komesara takmičenja ne odgađa izvršenje odluke.

**XV - TV, VIDEO I REKLAMNA PRAVA**

**Član 106.**

Ekipa domaćin ima pravo da dodjeljuje video prava, kao i prava reklamiranja u sportskim dvoranama, za vrijeme svojih utakmica. Posebnim ugovorenim odnosom RS BIH i klubova će biti definisana moguća ekskluzivna televizijska prava.

RS BiH ima pravo postavljanja jednog reklamnog panoa veličine 200 x 80 cm ispred zapisničkog stola, bez naknade organizatoru utakmice.

**Član 107.**

Sve ekipe PLM će izdati odobrenja, a na osnovu pismenih zahtjeva, svim zainteresovanim (televizija, radio, novine i sl).

Ekipe se obavezuju da svim zainteresovanim dostave na vrijeme sva potrebna obavještenja oko svojih utakmica.

***XVI - PRELAZNE I ZAVRŠNE ODREDBE***

**Član 108.**

Odredbe Propozicija tumači isključivo UO RS BiH, a sprovodi Komesar takmičenja. Sve što nije precizirano ovim Propozicijama, određeno je drugim propisima RS BiH.

**Član 109.**

Izmjene i dopune Propozicija vrše se na način i po postupku njihovog donošenja.

**Član 110.**

Datumom stupanja na snagu ovih Propozicija, prestaju važiti sve dosadašnje Propozicije.

**Član 111.**

Propozicije stupaju na snagu danom donošenja.

**Upravni odbor RS BIH**

**\_\_\_\_\_\_\_\_\_, \_\_\_\_\_\_.2021.godine**